ระเบียบกระทรวงการคลังว่าด้วยวิธีการเบิกจ่ายเงิน ตามพระราชบัญญัติค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา พ.ศ. 2544 พ.ศ. 2546

ระเบียบกระทรวงการคลัง
ระเบียบกระทรวงการคลัง
ว่าด้วยวิธีการเบิกจ่ายเงิน
ตามพระราชบัญญัติค่าตอบแทนผู้เสียหาย
และค่าทดแทนและค่าใช้จ่ายแก่จำเลยในคดีอาญา
พ.ศ. ๒๕๔๔
พ.ศ. ๒๕๔๖
 

โดยที่เป็นการสมควรกำหนดระเบียบรองรับการเบิกจ่ายเงินค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา
ตามพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา
พ.ศ. ๒๕๔๔

อาศัยอำนาจตามความในมาตรา
๔ แห่งพระราชบัญญัติค่าตอบแทนผู้เสียหาย
และค่าทดแทนและค่าใช้จ่ายแก่จำเลยในคดีอาญา พ.ศ. ๒๕๔๔ และข้อ ๖
ของระเบียบการเบิกจ่ายเงินจากคลัง พ.ศ. ๒๕๒๐ และที่แก้ไขเพิ่มเติม
รัฐมนตรีว่าการกระทรวงการคลังจึงเห็นสมควรออกระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบกระทรวงการคลัง
ว่าด้วยวิธีการเบิกจ่ายเงินตามพระราชบัญญัติค่าตอบแทนผู้เสียหาย
และค่าทดแทนและค่าใช้จ่ายแก่จำเลยในคดีอาญา พ.ศ. ๒๕๔๔ พ.ศ. ๒๕๔๖

ข้อ
๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ในระเบียบนี้
ผู้ยื่นคำขอ หมายความว่า ผู้เสียหาย จำเลย
หรือทายาทซึ่งได้รับความเสียหายของผู้เสียหายหรือจำเลย
ซึ่งมีสิทธิรับเงินตามพระราชบัญญัติค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา
พ.ศ. ๒๕๔๔
คณะกรรมการ หมายความว่า
คณะกรรมการพิจาณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา

ข้อ
๔
เมื่อคณะกรรมการอนุมัติให้จ่ายเงินค่าตอบแทนผู้เสียหายหรือค่าทดแทนและค่าใช้จ่ายแก่จำเลยแล้ว
ให้ส่วนราชการผู้เบิกแจ้งผู้ยื่นคำขอเพื่อขอรับเงินค่าตอบแทนหรือค่าทดแทนและค่าใช้จ่ายพร้อมกับการแจ้งคำวินิจฉัยของคณะกรรมการ
ในกรณีที่ผู้ยื่นคำขออุทธรณ์คำวินิจฉัยของคณะกรรมการและศาลอุทธรณ์ได้มีคำวินิจฉัยแล้ว
ให้ส่วนราชการผู้เบิกแจ้งผู้ยื่นคำขอทราบถึงคำวินิจฉัยของศาลอุทธรณ์เพื่อขอรับค่าตอบแทน
ค่าทดแทน หรือค่าใช้จ่าย

ข้อ
๕ เงินที่จ่ายแก่ผู้ยื่นคำขอ
ให้ถือเป็นค่าใช้จ่ายนับแต่วันที่ส่วนราชการผู้เบิกได้รับคำขอรับเงินตามแบบท้ายระเบียบนี้

ข้อ
๖
ให้ส่วนราชการผู้เบิกวางฎีกาเบิกเงินภายในเจ็ดวันทำการนับแต่วันที่ได้รับคำขอรับเงินจากผู้ยื่นคำขอ
โดยไม่ต้องแนบเอกสารประกอบฎีกา แต่ให้รับรองจำนวนเงินที่จะเบิกเป็นค่าตอบแทน
หรือค่าทดแทนและค่าใช้จ่ายหลังฎีกาเบิกจ่ายเงิน
ในกรณีที่ศาลอุทธรณ์ได้วินิจฉัยให้จ่ายค่าตอบแทน
หรือค่าทดแทนและค่าใช้จ่ายมากกว่าที่คณะกรรมการอนุมัติ ให้ส่วนราชการผู้เบิกวางฎีกาเบิกเงินเพิ่มให้ครบตามจำนวนที่ศาลอุทธรณ์ได้วินิจฉัย ทั้งนี้
ให้นำความในวรรคหนึ่งมาใช้บังคับโดยอนุโลม

ข้อ
๗
การจ่ายเงินตามระเบียบนี้ต้องมีหลักฐานการจ่ายเงินตามระเบียบของทางราชการไว้เพื่อสำนักงานการตรวจเงินแผ่นดินตรวจสอบ

ข้อ
๘ การเบิกจ่ายเงินค่าตอบแทน
หรือค่าทดแทนและค่าใช้จ่าย
ส่วนราชการผู้เบิกต้องเบิกจ่ายภายในปีงบประมาณนับแต่ได้รับคำขอรับเงิน
หากไม่สามารถเบิกจ่ายเงินทันภายในปีงบประมาณให้ขอกันเงินไว้เบิกเหลื่อมปี
โดยปฏิบัติตามระเบียบการเบิกจ่ายเงินจากคลังต่อไป

ข้อ
๙ วิธีปฏิบัติเกี่ยวกับการเบิกจ่ายเงินที่ไม่ได้กำหนดไว้ในระเบียบนี้
ให้ถือปฏิบัติตามระเบียบของทางราชการ

ข้อ
๑๐
ให้ปลัดกระทรวงการคลังรักษาการตามระเบียบนี้


ประกาศ ณ วันที่ ๑๕
มกราคม พ.ศ. ๒๕๔๖
สมคิด จาตุศรีพิทักษ์
รัฐมนตรีว่าการกระทรวงการคลัง








ดลธี/พิมพ์
๒๑ ธันวาคม ๒๕๕๓



[๑] ราชกิจจานุเบกษา เล่ม ๑๒๐/ตอนพิเศษ ๗๘ ง/หน้า ๕๒/๑๘ กรกฎาคม ๒๕๔๖